இந்தக் கட்டுரை சீனாவின் அடிப்படை நாணய அலகு பற்றியது.  சீன மக்கள் குடியரசின் தற்கால நாணயத்திற்கு, ரென்மின்பி என்பதைப் பாருங்கள்.

ஐந்தாம் தொடர் ரென்மின்பி வங்கித்தாள்களின் முழுமையான தொகுப்பு.
**யுவான்** (*yuan*, /juːˈɑːn/ or /ˈjuːən/; குறியீடு: **¥**; எளிய சீனம்: 元; பின்யின்: *yuán*) முன்னாள் மற்றும் தற்கால சீன] நாணயங்களின் அடிப்படை அலகாகும். சீன மக்கள் குடியரசின் நாணயமான ரென்மின்பியின் முதனிலை அலகாக உள்ளது. தவிரவும் பன்னாட்டுப் புழக்கத்தில் இது ரென்மின்பிக்கு ஒத்த பொருளுடையதாகவும் பயன்படுத்தப்படுகின்றது; ரென்மின்பிக்கான ஐ.எசு.ஓ 4217 சீர்தரக் குறியீடு CNY, "சீன யுவான்" என்பதற்கான சுருக்கமே ஆகும். (இதே போன்று நாணயத்தையும் அலகையும் குறிக்க - *இசுடெர்லிங்*, *பவுண்டு* - பயன்படுத்தும் வழக்கம் பிரித்தானிய நாணயத்திலும் உள்ளது.)

*யுவான்* (சீனம்: 元; பின்யின்: *yuán*) சிலநேரங்களில் வழக்குமொழியில் *குய்யை* (சீனம்: 块; பின்யின்: *kuài*; நேர்பொருளாக "கட்டி"; துவக்கத்தில் வெள்ளிக் கட்டி) எனப்படுகின்றது. ஒரு *யுவான்* 10 *ஜியாவாக* (சீனம்: 角; பின்யின்: *jiǎo*; நேர்பொருளாக "மூலை") (அல்லது வழக்குமொழியில் *மாவோ*,சீனம்: 毛; பின்யின்: *máo* "இறகு") பிரிக்கப்பட்டுள்ளது. ஒரு *ஜியாவ்* மேலும் 10 *பென்*னாகப் (சீனம்: 分; பின்யின்: *fēn*; நேர்பொருளாக "சிறிய பகுதி") பிரிக்கப்பட்டுள்ளது.

யுவானின் சீனமொழிக் குறியீடான (元) ஜப்பான், கொரியா நாட்டு நாணயங்களைக் குறிக்கவும் பயன்படுத்தப்படுகின்றது. *டாலர்* மற்றும் பிற நாட்டு நாணயங்களை மொழிபெயர்க்கவும் இக்குறியீட்டை சீன மொழியில் பயன்படுத்துகின்றனர்; காட்டாக, அமெரிக்க டாலரை சீனமொழியில் *மெய்யுவான்* (சீனம்: 美元; பின்யின்: *Měiyuán*; நேர்பொருளாக "அமெரிக்க யுவான்") எனவும் ஐரோவை *ஊயுவான்* (சீனம்: 欧元; பின்யின்: *Ōuyuán*; நேர்பொருளாக "ஐரோப்பிய யுவான்") எனவும் மொழிபெயர்க்கின்றனர். ஆங்கிலப் பயன்பாட்டில் அன்னியச் செலாவணி சந்தையில் சீன யுவான் (CNY) பெருநில சீனாவின் அலுவல்முறை நாணயமான ரென்மின்பியைக் (RMB) குறிக்கின்றது.

சொற்தோற்றம், எழுத்துமுறை மற்றும் உச்சரிப்பு
-------------------------------------------

தரப்படுத்தப்பட்ட மண்டாரின் சீனத்தில் *யுவானின்* நேரடிப் பொருள் "வட்டமான பொருள்" அல்லது "வட்டக் காசு". சிங் அரசமரபு காலத்தில் யுவான் வட்ட வடிவிலான வெள்ளிக் காசாக இருந்தது. 
வழமையான உரைகளில் எளிய சீன எழுத்துமுறையில் 元 எனக் குறிப்பிடப்படுகின்றது; இதன் நேரடிப் பொருள் "துவக்கம்" என்பதாகும். முறையான உரைகளில் எளிய எழுத்துரு 圆 மூலமோ வழமையான சீன எழுத்துரு 圓 மூலமோ குறிக்கப்படுகின்றது; இவை இரண்டுமே "வட்டம்" என்ற பொருளுடையது, காசின் உருவத்தைக் குறிப்பதாக உள்ளது.  இவை அனைத்துமே தற்கால தரப்படுத்தப்பட்ட சீனத்தில் *யுவான்* என உச்சரிக்கப்பட்ட போதிலும் துவக்கத்தில் அவை வெவ்வேறாக உச்சரிக்கப்பட்டன; 元 = *nyoe*, 圓 = *yoe*.

சீன மக்கள் குடியரசில் ரென்மின்பி நாணயத்தின் அலகு எனக் குறிக்க '￥' அல்லது 'RMB' என்ற குறியீடு பணத்தொகைக்கு முன்னொட்டாக இடப்படுகின்றது (காட்டாக, ￥100元 அல்லது RMB 100元).

### மாற்றுச் சொற்கள்

சீனாவின் பல பகுதிகளில் ரென்மின்பியின் அலகை *யுவான்* என்பதற்கு மாறாக வழக்குமொழியில் *குய்யை* (எளிய சீனம்: 块; மரபுவழிச் சீனம்: 塊, நேரடிப் பொருளாக "துண்டு") என்கின்றனர்.

கண்டோனீயம் பெரும்பாலும் பேசப்படும் குவாங்டாங், குவாங்ச்சீ, ஆங்காங் மற்றும் மக்காவு பகுதிகளில் *யுவான்*, *ஜியாவ்*, *ஃபென்* ஆகியன முறையே *மான்* (சீனம்: 蚊), *ஹூ* (சீனம்: 毫), *சின்* (சீனம்: 仙) எனப்படுகின்றன. *சின்* என்பது ஆங்கிலச் சொல்லான *சென்ட்டிலிருந்து* பெறப்பட்டுள்ளது.

### தொடர்புடைய நாணய அலகுகள்

வழமையான எழுத்துரு 圓 ஹொங்கொங் டொலர், மக்காவ்வின் படாக்கா, புதிய தாய்வான் டொலரையும் குறிக்கப் பயன்படுத்தப்படுகின்றது. இலுப்பினும் இவற்றின் ஏனைய நாணயப் பிரிவுகள் அதே பெயர்களை கொண்டிருப்பதில்லை. புதிய தாய்வான் டொலர் தரப்படுத்தப்பட்ட சீனமொழியில் *யுவான்* என்றும் எழுத்துருவில் 元, 圆 அல்லது 圓 என்றும் குறிப்பிடப்படுகின்றது.

கொரிய சப்பானிய நாணய அலகுகளின் பெயர்களான, முறையே வன் மற்றும் யென், மண்டாரின் *யுவானின்* உடனொத்தவைகளே; இவையும் அவ்வவ் மொழிகளில் "வட்டம்" எனப் பொருள்படுகின்றன.

சப்பானிய யென் (*என்*) துவக்கத்தில் சீன எழுத்துரு 圓வாலும் பின்னர் எளிதாக்கப்பட்டு 円 எனவும் குறிப்பிடப்பட்டது. 

கொரிய வன் (*வன்*) சீன எழுத்துருவில் 1902 முதல் 1910 வரை 圜 என்றும் இரண்டாம் உலகப் போருக்குப் பின்னர் 圓 என்றும் எழுதப்பட்டு வந்தது. தற்போது வட, தென் கொரியாக்களில் அங்குல் எழுத்துமுறையில் 원 என தனிப்பட்ட முறையில் எழுதப்படுகின்றன.

மேற்சான்றுகள்
-------------

1. ↑  Phillips, Matt (2010-01-21). "Yuan or renminbi: what’s the right word for China’s currency?". *The Wall Street Journal*.. பார்த்த நாள்: 2014-03-03.
2. ↑  "Yuan | Define Yuan at Dictionary.com". Dictionary.reference.com. 2012-04-06 அன்று பார்க்கப்பட்டது.

### நூற் பட்டியல்

* Krause, Chester L. and Clifford Mishler (1991). *Standard Catalog of World Coins: 1801–1991* (18th ed. ). Krause Publications. பன்னாட்டுத் தரப்புத்தக எண்:0873411501.
* Meyerhofer, Adi (2013). *袁大头.Yuan-Shihkai Dollar: 'Fat Man Dollar' Forgeries and Remints*. Munich. Archived from the original on 2016-03-03.. பார்த்த நாள்: 2015-11-19.
* Pick, Albert (1990). *Standard Catalog of World Paper Money: Specialized Issues*. Colin R. Bruce II and Neil Shafer (editors) (6th ). Krause Publications. பன்னாட்டுத் தரப்புத்தக எண்:0-87341-149-8.
* Pick, Albert (1994). *Standard Catalog of World Paper Money: General Issues*. Colin R. Bruce II and Neil Shafer (editors) (7th ). Krause Publications. பன்னாட்டுத் தரப்புத்தக எண்:0-87341-207-9.

வெளி இணைப்புகள்
---------------

* சீன யுவான் - சீனாவின் வரலாற்று மற்றும் தற்போதைய ரூபாய் நோட்டுகள் (CNY / RMB) 1953-2019 (ஆங்கிலம்) (செருமன் மொழி) (பிரெஞ்சு)
* சீன யுவான் - சீன மக்கள் குடியரசின் அந்நிய செலாவணி சான்றிதழ்கள் (FEC) 1980-1994 (ஆங்கிலம்) (செருமன் மொழி) (பிரெஞ்சு)